שמואל פאוסט

שמואל פאוסט (נולד ב-7 במרץ 1968, ז' באדר ה'תשכ"ח) הוא יוצר ועורך תוכן, חוקר ספרות חז"ל ישראלי, עורך ראשי בחברת "המתכנה" - תוכן עברי מקצה לקצה בדיגיטל. בעבר מבקר ספרות ועורך במוסף "שבת" של העיתון מקור ראשון. משמש כראש התוכנית לתואר שני באגדה במכללת אפרתה.

ביוגרפיה
שמואל פאוסט נולד בירושלים. למד בישיבת נתיב מאיר, בישיבת ברכת משה במעלה אדומים ובבית מורשה בירושלים. בשנת 2010 קיבל תואר דוקטור מטעם אוניברסיטת בר-אילן, על מחקר שכותרתו "תופעת הביקורת במעשי חכמים מן התלמוד הבבלי", שנעשה במסגרת התוכנית הבינתחומית לפרשנות ולתרבות. עומד בראש התוכנית לתואר שני באגדה והוראתה וראש המרכז להוראת האגדה במכללת אפרתה בירושלים.

בשנת 2011 ראה אור בהוצאת דביר ספרו אגדתא – סיפורי הדרמה התלמודית, המנתח עשרות מדרשי אגדה תלמודיים. הספר שהיה לרב-מכר פורסם בעקבות מדורו של פאוסט "אגדתא" בעיתון מקור ראשון, שעליו קיבל את פרס שר החינוך ליוצרים בתחומי התרבות היהודית לשנת תשס"ז. בנימוקי ועדת הפרס נאמר:

 שמואל פאוסט הוא אחד מן הבולטים בדור החדש של קוראי סיפורי חכמים, המשכילים להפיץ את תורתם החדשנית לתועלת הרבים בלשון בהירה ומושכת לב ... הוא מצליח לשלב בצורה משובחת את עולם הלימוד המסורתי עם המחקר החדיש, את הידע הקלאסי שהצטבר במהלך הדורות עם קריאה רעננה המושתת גם על אדני המתודות החדשות של קריאה ספרותית, שביסודה הידע הלשוני, הטקסטואלי וההיסטורי המתחדש יום יום.

בשנת 2023 ראה אור בסדרת הקיפוד והשועל שבהוצאת דביר ספרו תהיו חכמים - חשיבה תלמודית למאה ה-21: חדשנות, יצירתיות, מנהיגות. הספר דן בדפוסי החשיבה שביסוד המדרש והתלמוד, כדרכים המתאימות להתמודדות עם אתגרים במציאות משתנה ובתנאי חוסר ודאות.

מלבד עבודתו האקדמית, משמש פאוסט כעורך ראשי ב"המתכנה", קודם לכן כיהן כעורך משנה ועורך מדור הספרים במוסף "שבת" של העיתון מקור ראשון, וכן כותב ומגיש ההסכת "סטארט-עם" - על חדשנות, יצירתיות ויזמות בהקשר יהודי וישראלי, בערוץ ההסכתים של מקור ראשון. הוא חבר צוות התוכן ומנחה בכיר ב"אדרבה – בית יוצר לחשיבה יהודית". מרצה בקהילות יהודיות בעולם, בין השאר במסגרת Bereshit - European Jewish Community University.

בעבר ניהל את המחלקה ללימודי חוץ בבית מורשה בירושלים, ושימש כ-Program Director בקהילה היהודית בסיאטל, ארצות הברית. לימד והנחה סדנאות כתיבה במרכז יעקב הרצוג ללימודי יהדות בעין צורים, היה ממקימי ועורכי המגזין הישראלי להיסטוריה "סגולה" והגיש את תוכנית הרדיו האישית "אלה הדברים" ברשת "כאן תרבות".

 חיים אישיים 
מתגורר במזכרת בתיה, נשוי ואב לארבעה.

 ספריו 
 אגדתא – סיפורי הדרמה התלמודית, דביר, תשע"א
 תהיו חכמים - חשיבה תלמודית למאה ה-21, סדרת "הקיפוד והשועל", דביר, תשפ"ג

קישורים חיצוניים

 אודות ד"ר שמוליק פאוסט באתר המתכנה - מקצה לקצה בדיגיטל

 סטארט-עם - הסכת על חדשנות, יזמות ויצירתיות בהקשר יהודי וישראלי עם הד"ר שמואל פאוסט, באתר מקור ראשון
 מאמרי שמואל פאוסט, באתר דעת






 שמואל פאוסט, בחזרה לעתיד: 13 אופני החשיבה של התלמוד, באתר דואלוג, 10 בינואר 2022
 שמואל רוזנר, "לקרוא את התלמוד כמו ניו זילנדים", באתר הקיפוד והשועל, 30 באפריל 2023
 רות לוריא סגל, נקודת מבט שלישית: ריאיון עם שמואל פאוסט, מגזין שלומות, באתר גלובס, יוני 2022

 אגדתא, באתר "טקסט"


 ריאיון ב"העולם הבוקר" עם אברי גלעד, 2023, באתר יוטיוב
 שמואל פאוסט, הרצאת פתיחה בהשקת הספר "תהיו חכמים", יוני 2023 בערוץ shfaust באתר יוטיוב

 , סדרת הרצאות עם ד"ר שמואל פאוסט בערוץ בית אבי חי.

 פותחים שבוע בקולנוע תשס"ח, פרשת נשא, מרצה: שמואל פאוסט, באתר YouTube

הערות שוליים

קטגוריה:סגל מקור ראשון
קטגוריה:חוקרי מדרש ואגדה
קטגוריה:חוקרי יהדות ישראלים
קטגוריה:בוגרי ישיבת נתיב מאיר
קטגוריה:בוגרי ישיבת ברכת משה
קטגוריה:בעלי תואר דוקטור מאוניברסיטת בר-אילן
קטגוריה:מזכרת בתיה: אישים
קטגוריה:זוכי פרס שר החינוך לתרבות יהודית
קטגוריה:סגל מכללות בישראל
קטגוריה:ישראלים שנולדו ב-1968